En efterlysning af den 62-årige mand fra Brande og hans fireårige søn, Peter, endte mandag ved middagstid.

De to er fundet, da de har været i en trafikulykke nord for Engesvang i Midtjylland.

Faren er omkommet i ulykken, mens drengen ikke er kommet alvorligt til skade, men dog er kørt til tjek på sygehuset.

Ved ulykken stødte bilen, som faren og sønnen var i, frontalt ind en lastbil. Politiet er mandag eftermiddag stadig ved at undersøge, hvorfor de to kørte sammen.

Politiet modtog meldingen om trafikulykken klokken 11.42, og på stedet kunne politiet konstatere, at der var tale om den efterlyste bil og den efterlyste far og søn.

Politiet sendte en offentlig efterlysning ud mandag formiddag, efter at moren klokken 7.13 anmeldte til politiet, at hun var bekymret for sønnen.

Politiet skrev, at det havde grund til at tro, at manden kunne finde på at gøre skade på sønnen, som havde været i hans varetægt siden søndag aften.

Moren hørte sidst fra sin fireårige søn mandag morgen, men frygtede for drengens liv. Derfor bad politiet offentligheden om hjælp til at finde drengen og faren.

Politiet har i eftersøgningen af manden og drengen desuden udsendt billeder af faren og sønnen samt et billede af den type bil, som han formentlig kører i.

I eftersøgningen har politiet desuden fået hjælp af Forsvaret, som har støttet eftersøgningen med en helikopter. Det oplyser Forsvaret på Twitter.

/ritzau/